[pic] | KOMISIJA EVROPSKIH SKUPNOSTI |

Bruselj, 14.6.2005

SEK(2005) 827 končno

POROČILO KOMISIJE EVROPSKEMU PARLAMENTU IN SVETU

o izdatkih Jamstvenega oddelka EKUJS Sistem zgodnjega opozarjanja št. 1–5/2005

KAZALO

1. PRORAčUNSKI POSTOPEK ZA LETO 2005 3

2. PRIPOMBE K IZVAJANJU PRORAčUNA ZA LETO 2005 4

3. SKLEPI 6

1. PRORAčUNSKI POSTOPEK ZA LETO 2005

Proračunski postopek za leto 2005 za razdelek 1 je skupaj z ustreznimi zneski proračunskih sredstev, ki so vključeni v posameznih stopnjah postopka, predstavljen v Prilogi 1.

Komisija je 28. aprila 2004 sprejela prehodni predlog proračuna (PDB) , ki v razdelek 1 vključuje proračunska sredstva za prevzem obveznosti v znesku 50 675,5 milijona EUR in proračunska sredstva za plačila v višini 50 113,9 milijona EUR. Razlika med proračunskimi sredstvi za prevzem obveznosti in proračunskimi sredstvi za plačila, ki znaša 561,6 EUR je posledica prehodnega instrumenta za nove države članice, ki se v nasprotju z vsemi drugimi ukrepi Jamstvenega oddelka EKUJS uporablja skozi diferencirana sredstva. Znesek napovedanih proračunskih sredstev, ki so vključena v PDB za leto 2005 v podrazdelek 1a, temelji na oceni notranjih in zunanjih razmer trga za različne proizvode, kakor tudi za pričakovane zahteve za številne druge zadevne ukrepe. Znesek napovedanih proračunskih sredstev, ki so bile vključene v PDB za leto 2005 v podrazdelek 1b, so postavljene na zgornjo mejo za ta podrazdelek.

16. julija 2004 je Ekonomsko-finančni svet za proračun sprejel osnutek proračuna (DB) z zahtevo po linearnem rezu v skupnem znesku 1 000,0 milijona EUR od proračunskih sredstev PDB vseh členov podrazdelka 1a (kmetijstvo), katerih zahtevana proračunska sredstva so presegla 800,0 milijona EUR. Nasprotno pa je Evropski parlament po svoji prvi obravnavi PDB zmanjšal zahtevana proračunska sredstva Komisije iz PDB za približno 4,0 milijone EUR za ta podrazdelek.

Oktobra 2004 je Komisija podala pisni predlog spremembe k PDB za leto 2005, ki v razdelek 1 vključuje proračunska sredstva za prevzem obveznosti v znesku 50 451,5 milijona EUR in proračunska sredstva za plačila v višini 49 889,9 milijona EUR. Komisija je na temelju ocene notranjih in zunanjih razmer trga za različne zadevne proizvode zahtevala proračunska sredstva za prevzem obveznosti v znesku 43 289,3 milijona EUR za podrazdelek 1a, s čimer je zmanjšala njeno zahtevo za približno 224,0 milijona EUR v primerjavi z ravnijo iz PDB. Zneski za podrazdelek 1b so ostali nespremenjeni in so enaki tistim iz PDB za leto 2005.

26. novembra 2004 je imel Ekonomsko-finančni svet za proračun svojo drugo obravnavo pisnega predloga spremembe PDB za leto 2005 in je glede kmetijskih izdatkov iz razdelka 1 obdržal raven proračunskih sredstev, ki jo je določil med svojo prvo obravnavo julija 2004. Predvsem pa Svet ni upošteval pisnega predloga spremembe s strani Komisije iz oktobra 2004, s katerim so bile napovedane proračunske zahteve dopolnjene s predlaganim skupnim zmanjšanjem za 224,0 milijona EUR. Evropski parlament je 16. decembra 2004 sprejel proračun za leto 2005.

Proračunska sredstva za prevzem obveznosti proračuna Jamstvenega oddelka EKUJS za leto 2005 znašajo 49 676,0 milijona EUR in njegova proračunska sredstva za plačila znašajo 49 114,4 milijona EUR za razdelek 1. Proračunska sredstva so enaka ravni iz osnutka, ki ga je sprejel Svet po svoji prvi obravnavi julija 2004. Natančneje:

- za podrazdelek 1a : proračunska sredstva za prevzem obveznosti v znesku 42 835,0 milijona EUR in te so nižje za približno 776,0 milijona EUR, če jih primerjamo z zneskom proračunskih sredstev, ki so bila predlagana v pisnem predlogu sprememb iz oktobra 2004. Ta proračunska sredstva se nanašajo na vse tri dejavnosti Komisije: kmetijstvo (področje 05), ribištvo (področje 11) in zdravje in varstvo potrošnikov (področje 17) iz tega podrazdelka. Pomemben dejavnik, ki opredeljuje proračunska sredstva iz proračuna za leto 2005, je da ti ne temeljijo na obnovljeni oceni in analizi pogojev notranjega in zunanjega trga za različne zadevne proizvode, kakor je bilo v primeru kreditnih potreb, napovedanih v predloženem pisnem predlogu sprememb iz oktobra 2004. Posledično sta zneska proračunskih sredstev, dogovorjenih za sektorja mlečnih proizvodov in sladkorja, višja kakor zahtevani po zadnji dopolnitvi potreb iz pisnega predloga sprememb. Istočasno sta zneska proračunskih sredstev, dogovorjenih za sektorja žitaric ter sadja in zelenjave nižja kakor zahtevani po zadnji dopolnitvi potreb iz pisnega predloga sprememb, ki je upošteval neugodne dejavnike kot, so slaba letina žitaric, trenutna raven cen na svetovnem trgu, kakor tudi šibkost dolarja v primerjavi z eurom;

- za podrazdelek 1b : znesek proračunskih sredstev, ki so bila vključena v proračun, je ostal nespremenjen in je od začetka postavljen na zgornjo mejo za ta podrazdelek.

2. PRIPOMBE K IZVAJANJU PRORAčUNA ZA LETO 2005

Za obdobje od 16. oktobra 2004 do 31. marca 2005 je raven dejanskega izvrševanja proračuna v primerjavi s profilom izdatkov, kot ga predvideva indikator in kakor je bilo določeno na temelju določb iz Uredbe Sveta (ES) št. 2040/2000[1] z dne 26. septembra 2000 o proračunski disciplini, predstavljena v Prilogi 2. V nadaljevanju sledi kratko pojasnilo o najvažnejših odstopanjih med dejansko in pričakovano ravnijo izvrševanja za različne sektorje proračuna za leto 2005.

2.1. Monetarni dejavniki

Tečaj dolar/euro

Pri izdatkih, ki so nastali v zgoraj navedenem obdobju, je upoštevano gibanje tečaja dolar/euro. Pri večjem delu izvoznih nadomestil za kmetijske proizvode, predvsem za žitarice in sladkor ter določenih notranjih pomočeh, kot je pomoč za bombaž, so izdatki pod vplivom gibanja tečaja euro/dolar.

Proračun, ki ga je sprejel proračunski organ, je temeljil na proračunskih sredstvih, zahtevanih v PDB za leto 2005, ki je bil sestavljen na osnovi povprečnega razmerja tečaja 1 EUR = 1,25 USD. Treba je pripomniti, da je bilo v obdobju od 1. avgusta 2004 do 31. marca 2005 povprečno razmerje tečaja 1 EUR = 1,28 USD in je bilo tako približno 2 % nad stopnjo tečaja, uporabljenega pri pripravi PDB za leto 2005.

2.2. Podrazdelek 1a – Tržni dejavniki

2.2.1. Tržni ukrepi za žitarice

Medtem ko ravni izvrševanja in izvedbe na koncu tega obdobja sovpadata, Komisija meni, da je ta položaj začasen. Dejansko je zelo bogata letina žitaric v letih 2004/05 povzročila povečanje količin žitaric v javnem skladiščenju. To je spodbudilo Komisijo, da je v pisnem predlogu sprememb iz oktobra 2004 zahtevala dodatna posojila, vendar teh proračunski organ ni odobril. V trenutku, ko so bile v javnem skladiščenju na razpolago velike količine žitaric, del teh količin zaradi težav z zmogljivostjo v novih državah članicah še ni bil vnesen v skladiščenje. Trenutno ta položaj otežuje napovedovanje potrebnih proračunskih sredstev za ta sektor.

2.2.2. Neposredna plačila za poljščine

Komisija trenutno preučuje preveliko izvedbo proračunskih sredstev v primerjavi z ravnjo indikatorja. Za številne države članice izdatek, ki ga je Komisija predvidela na temelju sporočil držav članic v zvezi s parametri za utrjevanje izvrševanja tega programa in ki ga je treba plačati, ne sovpada z dejansko plačanimi zneski ali napovedanimi plačili teh držav članic. Ko bo preučitev končana, bo Komisija predstavila svojo oceno končnih zahtev po posojilih za ta program.

2.2.3. Programi za hrano

Pričakuje se, da bo prevelika izvedba proračunskih sredstev za to obdobje začasna in da bo odpravljena do konca proračunskega leta, kajti izdatki v tem programu temeljijo na letno odobrenem načrtu, ki povezuje zneske razpoložljivih proračunskih sredstev s količinami proizvodov in njihovimi ustreznimi vrednostmi iz tega načrta.

2.2.4. Sladkor

Komisija je opazila, da se je ritem plačil izvoznih nadomestil v primerjavi s stanjem iz prejšnjih proračunskih let upočasnil in trenutno preučuje ali je to stanje trajno ali bo trajalo do konca proračunskega leta. V zadnjem primeru se pričakuje, da proračunska sredstva iz tega programa ne bodo izkoriščena. Po drugi strani je trenutno stanje na trgu v tem sektorju prvič v zgodovini SKP privedlo do javnega skladiščenja sladkorja, kar bi lahko imelo pomemben vpliv na proračun.

2.2.5. Tekstilne rastline

Komisija nima ničesar oprijemljivega, kar bi potrdilo proračunsko izvršitev, zato bi bila v tem trenutku vsaka ocena tvegana. Dejansko bo končni izdatek pomoči za bombaž odvisen od celotne prijavljene proizvodnje bombaža v Grčiji in Španiji. Ta parameter bo vplival na zmanjšanje stopnje pomoči, ki bo uporabljeno v primeru, ko bo proizvodnja presegla najvišjo zajamčeno količino. Nadalje bo cena bombaža na svetovnem trgu, v povezavi z razmerjem tečaja euro/dolar, v trenutku prijav končnih številk o proizvodnji vplivala na končni izračun zneskov pomoči, ki jih je treba plačati. Pričakuje se, da bo ta izračun napravljen v obdobju od konca maja do srede junija.

2.2.6. Neposredne pomoči horizontalne narave

Komisija meni, da bi lahko prišlo do večje izvedbe proračunskih sredstev za poenostavljeno shemo enotnega plačila na površino (SAPS), ki vključuje osem od desetih novih držav članic. Razlog za to večjo izvedbo leži v učinku dvojnih tečajev iz plačil pomoči v nacionalni valuti s strani držav članic, ki ne delijo skupne valute. Morebitni znesek teh večjih izvedb zaradi tega učinka bo dognan šele, ko bodo izvršena vsa plačila in prijavljena Komisiji.

2.2.7. Mleko in mlečni izdelki

Komisija soglaša z zmanjšano izvedbo, ki jo v tem sektorju trenutno kaže indikator, in meni, da se bo verjetno nadaljevala do konca proračunskega leta, če se bodo ugodni notranji in zunanji tržni pogoji v tem sektorju nadaljevali. Ti pogoji so dovolili Komisiji, da zmanjša splošno raven izvoznih nadomestil in notranjih tržnih pomoči za različne proizvode iz tega sektorja.

2.2.8. Goveje in telečje meso

Indikator kaže na zmanjšano izvedbo v tem trenutku. Komisija meni, da je ta zmanjšana izvedba proračuna začasna, kajti ocenila je, da bi bilo, če države članice plačajo vse živalske premije za leto 2004, potrebno pokriti ta pričakovana plačila s proračunskimi sredstvi, ki so bila črtana iz pisnega predloga sprememb iz oktobra 2004, v vrednosti 226,0 milijona EUR.

2.3. Podrazdelek 1b – Razvoj podeželja

Proračunska sredstva za razvoj podeželja (EU-15) in za prehodni instrument novih držav članic so bile postavljene na zgornjo mejo za ta podrazdelek. Prikazana prekomerna izvedba prehodnega instrumenta je začasna, kajti določen je bil ustrezen indikator s predpostavko, da bodo vse obveznosti za ta instrument izvedene v aprilu 2005. Vendar je služba Komisije lahko začela prevzemati obveznosti za ta proračunska sredstva pred tem rokom, kar je pripeljalo do te prekomerne izvedbe, ki bo po pričakovanjih urejena v mesecu aprilu 2005.

3. SKLEPI

Poraba proračunskih sredstev držav članic od 16. oktobra 2004 do 31. marca 2005 je za podrazdelek 1a znašala 32 902,6 milijona EUR, tj. 76,8 % razpoložljivih proračunskih sredstev. Splošna manjša poraba proračunskih sredstev je v primerjavi z indikatorjem približno:– 261,2 milijona EUR za isto obdobje. To gre v prvi vrsti pripisati sektorju živalskih proizvodov, medtem ko je sektor rastlinskih proizvodov pokazal večjo izvedbo proračunskih sredstev. Komisija trenutno budno spremlja položaj.

Poraba proračunskih sredstev držav članic od 16. oktobra 2004 do 31. marca 2005 je za podrazdelek 1b znašala 2 705,6 milijona EUR, tj. 39,5 % razpoložljivih proračunskih sredstev. V tem času Komisija pričakuje, da bodo ta proračunska sredstva kot predlagano izvedena v proračunu za leto 2005.

[pic]

[pic]

[1] UL L 244, 29.9.2000, str. 27.